เต่าเหยียบโลก สินค้าคาดไม่ถึง
เต่าเหยียบโลก ผงแป้งสมุนไพรระงับกลิ่นกาย จุดเริ่มต้นมาจากคุณสมชาย จันทิพย์วงษ์ เคยเป็นเด็กปรุงยา ประจำร้านขายยาจีน ย่านวงเวียนใหญ่ ต้องลาออกจากงานมาเมื่ออายุ 40 ปี จึงลองปรุงแป้งดับกลิ่นรักแร้ โดยมีต้นแบบมาจากลูกค้า ที่เอาตำรามาให้ปรุงยาเป็นประจำ และนำมาปรุงไว้ใช้เอง ใส่ซองซิบใสฝากขายตามร้านเสริมสวย ใช้ชื่อว่า “จับเต่า”เพื่อให้คนจำชื่อได้จากสรรพคุณสินค้า
25 ส.ค. 2560

เต่าเหยียบโลก ผงแป้งสมุนไพรระงับกลิ่นกาย
จุดเริ่มต้นมาจากคุณสมชาย จันทิพย์วงษ์ เคยเป็นเด็กปรุงยา ประจำร้านขายยาจีน ย่านวงเวียนใหญ่
ต้องลาออกจากงานมาเมื่ออายุ 40 ปี จึงลองปรุงแป้งดับกลิ่นรักแร้ โดยมีต้นแบบมาจากลูกค้า ที่เอาตำรามาให้ปรุงยาเป็นประจำ และนำมาปรุงไว้ใช้เอง ใส่ซองซิบใสฝากขายตามร้านเสริมสวย ใช้ชื่อว่า “จับเต่า”เพื่อให้คนจำชื่อได้จากสรรพคุณสินค้า
แต่ต่อมาต้องเปลี่ยนชื่อ เป็นเต่าเหยียบโลก ตามโลโก้ของบริษัท เพราะลูกค้าไม่กล้าเอ่ยชื่อสินค้า
ผลจากการรีวิวในกระทู้ชื่อดังทางสื่อออนไลน์ ทำให้ผลิตภัณฑ์เริ่มติดตลาด แต่กลับหาซื้อยาก คุณสมชายและลูกๆ จึงตระเวนขับรถไปส่งสินค้าเองเกือบทุกภูมิภาค กลายเป็นสินค้าที่รู้จักกันดีในต่างจังหวัด และเมื่อเขามีความพร้อม จึงส่งขายในเซเว่นทั่วประเทศ และห้างโมเดิร์นเทรดหลายๆ แห่ง สร้างยอดขายเดือนหนึ่งแสนกว่าขวด ปีละล้านกว่าขวด
ตลาดผลิตภัณฑ์ระงับกลิ่นกายในภาพรวม มีการชิงชัยกันอย่างดุเดือด ระหว่าง 3 แบรนด์ดัง คือ นิเวีย เรโซน่า และ ดอฟ โดยนิเวีย มีส่วนแบ่งการตลาด 34% ขณะที่เรโซน่า มีส่วนแบ่งการตลาด 21% และมากกว่าครึ่งหนึ่งของจำนวนผู้หญิงไทยใช้ผลิตภัณฑ์แบบโรลออน
ผลิตภัณฑ์ระงับกลิ่นกาย เต่าเหยียบโลก ซึ่งมีส่วนผสมเป็นผงแป้งสมุนไพร ไม่ใช่โรลออนอย่างที่สำรวจว่าหญิงไทยชอบใช้
แต่กลับได้ใจผู้บริโภค ที่ใช้แล้วติดใจ บอกต่อกัน ผู้บริหารของบริษัทกล่าวว่า คู่แข่งของเขามีตั้งแต่แบรนด์เกิดใหม่ ที่พยายามพัฒนาทำสินค้าให้ใกล้เคียงกัน รวมไปถึงแบรนด์ดังที่หันสนใจเข้ามาทำตลาดระงับกลิ่นกายแบบแป้งแทนโรลออนแบบเดิม
เต่าเหยียบโลก ทำยอดขายทะลุทะลวงได้เพิ่มขึ้นถึงปีละ 35% จากการเร่งกระจายสินค้าให้ครอบคลุม และเตรียมจะขยายฐานส่งออกไปยังต่างประเทศในกลุ่มตะวันออกกลาง และเพื่อนบ้าน ในระยะเวลาอันใกล้นี้
บริษัทได้จ้าง ชมพู่ก่อนบ่าย มาเป็นพรีเซ็นเตอร์ซึ่งลุคของชมพู่เข้ากับสินค้าเป็นอย่างดี และ เต่าเหยียบโลกยังสามารถเข้าไปขายในเซเว่นอีเลฟเว่นได้อีกตัว
บริษัทยังได้แตกไลน์สินค้าไปยังกลุ่มโรลออนและสเปรย์ ทั้งยังเพิ่มผลิตภัณฑ์ระงับกลิ่นเท้า พร้อมกับวางเป้าหมายเป็นผู้นำในตลาดผลิตภัณฑ์ระงับกลิ่นกายจากธรรมชาติ
มาดูรายได้ของบริษัท
ปี 2557 บริษัทมีรายได้รวม 5.7 ล้านบาท
ปี 2558 บริษัทมีรายได้รวม 13.4 ล้านบาท
ปี 2559 บริษัทมีรายได้รวม 28.0 ล้านบาท
แม้ว่าบริษัทยังมีรายได้น้อยอยู่ แต่เห็นชัดว่ารายได้เติบโตก้าวกระโดดติดต่อกันมาหลายปี
ผู้บริหารบริษัทบอกว่า ตอนแรกมีความคิดที่จะเปลี่ยนชื่อแบรนด์ให้ทันสมัย ดูเป็นสากล ถูกใจคนรุ่นใหม่มากขึ้น แต่ปรากฏว่า ลูกค้าหลักที่ใช้กลับเป็นกลุ่มวัยรุ่น หนุ่มสาววัยทำงาน ไม่ใช่กลุ่มผู้ใหญ่อย่างที่คาด จึงเปลี่ยนใจไม่เปลี่ยนชื่อแบรนด์เพราะติดตลาดในกลุ่มนี้แล้ว ดังนั้นสินค้านี้จึงยังใช้ชื่อ “เต่าเหยียบโลก” ต่อไป..